**ƏSGƏR QƏBRİ HAQQINDA BALLADA**

1  
  
Gördüm Lvov şəhərində  
            o qəbri mən,  
Ukraynanın uzaq, uzaq bir yerində  
            o qəbri mən  
qucaqladım.  
Nə sevindim, nə ağladım:  
Dondum bir az.  
Sağlığıyla məzarlığı  
Görüşən heç olar, olmaz –  
            düşünmədim.  
Yox, bu mənəm, mənəm -  dedim.  
Elə bil ki,  
            bir cazibə qüvvəsindən  
            qaçammadım,  
Yoxluğuma yaxınlaşdım  
            addım-addım.  
Dünənimin qəhrəmanlıq muzeyinə  
            addım  atdımg  
Bura  əsl  
Məzarıstan adlı şəhər.  
Burda sükut nəqliyyatdır.  
Sürücüsü –dilsiz qəbir abidələr  
Öz yerində hərəkətdə,   
Öz yerində səyahətdə.  
Bura- bütün evlərinin  
Odu itmiş  
            daş  şəhərcik.  
Sakinləri tarixlərə  
Qonaq getmiş  
    daş  şəhərcik.  
Bu şəhərdə sakinlərin  
        söhbətləri  
        daş dilində.  
Sevgiləri, nifrətləri  
    daş dilində.  
Daş dilinin elə ağır   
    havası var,  
Daş dilinin hələ susmaz  
    davası var,  
Sanki burda   
Hər məzar bir söz kürsüsü;  
Hər başdaşı bir tribun!  
Daş dilinin nidaları  
Tufan olur burum-burum,  
Bizə deyir: ayıq durun,  
    sayıq durun!  
Bura Lvov şəhərinin   
    uca yeri,  
Üstü hamar, yaşıl təpə,  
O, günəşi ilkin görər.  
Günəş onu ilkin öpər.  
Günəş öpər, onlar duymaz;  
Onlar üçün nə qış, nə yaz!  
Çiçək fəsli, xəzan fəsli!..  
Onlar üçün yaşar ancaq  
    məzar fəsli.  
Günəşləri, baharları,  
Mövsümləri qəhr olunub,  
Gözlərində dəfn olunub.  
Bəli, «Xolm Slavı»dır  
    qəbristanın əsl adı.  
Çox çalışdım,  
Öz dilimdə tərcüməsi alınmadı.  
Eh, bir də ki, nə fərqi var,  
Tərcüməsiz anlaşılır  
Nədir ölüm,   
Nədir məzar.  
Əbədilik dost eləyib  
ölüm burda neçə adı.  
Burda məzar qonşusudur  
Neçə xalqın mərd övladı.  
Neçə vüsal təbəssümü –   
Donub,  
    məzar qonşusudur.  
Neçə nişan mərasimi –   
Sönüb,  
Məzar qonşusudur.  
Şöhrətindən xəbər yox,  
Neçə şöhrət yaxınları.  
Nakamlığın, ölməzliyin,  
Yer üzünə  
    övladları gəlməzliyin,  
Anaları  gülməzliyin  
Əbədiyyət yaxınları.  
Bir-birindən əhval tutub,  
Məclis qurub şad olmağın  
Əbədiyyət uzaqları.  
Dolaşıram qəbristanı.  
Ukraynalı, rus, azərbaycanlı,  
        gürcü, özbəkg  
Min illərlə belə yaxın,  
Belə uzaq  
    qonşuluqda  
    ömr edəcək.  
Dolaşıram qəbristanı.  
Duruxuram birdən-birə:  
Bu ki, mənəm! –  
İbrahimov familiyalı  
Bir nakamın önündəyəm.  
«İbrahimov»- Bircə bu söz  
Yazılıbdır başdaşında.  
Nə yaxşı ki,  
    bu daşların yaddaşında  
Bu söz qalıb, bu söz durur!  
Adı nədir, kim oğludur?  
Təvəllüdü,  
Doğulduğu kənd, ya şəhər?  
    yoxdu bunlar.  
Neyləyəsən, yoxdu bunlar,  
Bu varlığın  
    əbədi  bir yoxluğu var.  
  
2  
  
Ey balladam, dindir onu,  
    qəbir dinər.  
Ey balladam, dilsiz yatmaz  
    qəbirdə nər.  
Alışar o,  
    danışar o,  
    od dilində.  
Göyərər o,  
    söz deyər o,  
    ot dilində.  
Ey balladam!  
    bir nəğmə de;  
    həzin-həzin  
Kəndimizin çaylarının,  
    quşlarının səsi gəlsin.  
Bir nəğmə de:  
    bu nəğmədə  
Ağ hörüklü bulaqlardan  
    bir içim su,  
Bir az qartal qıyıltısı,  
Bir azacıq qar qoxusu,  
Bir ananın dodağından-  
    yanmış  ağı,  
Bir gəlinin gözlərindən -   
    bir sarımtıl həsrət dağı,  
Bir ərgənin duruşundan  
Toy eşqini, nidasını  
    gətir, gətir!  
Bir məktəbin arxivindən  
Qırx ikidə itən dərslik  
    sədasını  
    gətir, gətir!  
Bizim kənddən  
    doxsan igid qayıtmadı.  
Doxsan ana yola  baxdı,  
    doxsan ümid qayıtmadı.  
Doxsan cığırda ot bitdi,  
Neçə doxsan oraq-çəkic,  
Dəryaz itdi, qələm itdi.  
Anamız Yer kürəsinə  
Hər insan bir peykdi məncə;  
Doxsan peyk yüz səksən dərəcə;  
Məhvərindən dönüb getdi.  
Doxsan işıq sönüb getdi.  
Bizim kənddən  
    doxsan igid qayıtmadı.  
Kəndimizi sevindirrəm  
    tapanda bir itmiş adı.  
İndi ona ad qoyacaq atam mənim,  
Kişnəyəcək qaşqa, kəhər atım mənim,  
Xallı toplan ayağına dolaşacaq,  
Kənd qızları təzə xəbər  
        danışacaq.  
Bulaqların sənəkləri çoxalacaq.  
Gözəlləri, qəşəngləri çoxalacaq.  
Xoş xəbərlər  
Çevriləcək tərs üzünə  
    sonra  birdən.  
Bəd xəbərlər dinlənəcək neçə yerdən;  
Xoş xəbərə inanmayın!  
O, adını axtarırdı,  
Ad alıban gedəcəkdir.  
Od alıban gedəcəkdir.  
O, bir getmiş zamandı ki,  
Getmiş zaman qayıdarmı?  
O, bir itmiş zamandı ki,  
İtmiş zaman qayıdarmı?  
Qayıdar o – məkanı var,  
Zamanı yox otağına,  
Odunu var,  
    tüstüsü yox ocağına.  
  
3  
- Mən ki sənəm, mən ki, sənəm,  
            tanımadın?  
Dəfn olunmuş bir hissənəm,  
            tanımadın?  
Aclıq  döyən,  
    şaxta kəsən,  
    illərinəm!  
Atalılar təkəbbürü  
    döyüb əzən  
    illərinəm!  
Diri-diri   
Dəfn olunmaq  
    təhlükəli  
    illərinəm!  
Ana yurdu, ana dili  
Tapdalanıb,  
    qəhr olunmaq  təhlükəli  
    illərinəm!  
Tarixiylə, əcdadıyla  
Əbədilik  
    məhv olunmaq təhlükəli  
    illərinəm!  
Səndən qopub  
    sənin üçün çarpışanam!  
Qollarını itirəndə,  
    dişləriylə tüfəngindən  
    yapışanam.  
Hər dağılan bina ilə yaralanıb,  
Hər quruyan ağac ilə quruyanam.  
Şevçenkonu Sabir kimi,  
Dnepri Araz kimi qoruyanam.  
And içmişdim:  
    hər  atəşin  
    olub ilkin qoru, yanam!  
Vətənimin sərhəd xətti      
    sinəmdəydi -   
    ölənəcən  
quruyub bir sərhəd daşı olanacan.  
Vətənimin dağlarından  
    qopan sivri çarpanaqdım,  
nifrətimi düşmənin son  
    yuvasına çırpacaqdım.  
Dava vaxtı yüksək arzu:  
    öldürməkdir,  
Ali arzu: qalibiyyət!  
Hər qorxunun, səksəkənin  
    ilk cərrahı –  
    qalib niyyət  
Yarı yolda qoydu məni.  
Dedi bəlkə bu ölümlə iki qarış  
İrəliyə aparacaqsan vətəni.  
Bəzən elə  
Bir əsgərin ölümüylə  
Bir əsgərin boyu qədər  
İrəliyə atdıq qədəm.  
Bu ölümlə irəlidə  
Neçə yağı öldürmüşəm.  
Geridəsə neçə arzu,  
Neçə istək  
Neçə qayğı öldürmüşəm.  
Son mənzilə yetişmədi  
    son diləyimg  
Vətən üçün indi nəyəm,  
İndi nəyəm?  
Nəyəm? – bir baş qutu dolu  
Qara torpaq.  
Nə yaxşı ki,  
Səsim səndə   
         yaşayacaq,   
                 nə yaxşı ki,   
                       izim səndə yaşayacaq.  
  
Hər ölən hər yaşayandan  
Nəyi isə alıb gedir,  
Özüylə bir  
Əbədilik dəfn eləyir.  
Hər yaşayan hər öləndən  
Nəyi isə qapıb alır.  
Məncə   
             Yoxdur   
                      yer üzündə   
                      mütləq ölən,  
Haradasa gizli-gizli  
Ömürlərə səpələnən  
    ömür qalır.  
  
4  
  
- Səsin nədir, arzun mənəm,  
    Özün mənəm.  
Mən dəfn olan dünənimdən  
    üzülmərəm.  
İstəyirsən yerimizi dəyişək bir!  
Famildaşım İbrahimov, ayağa dur,  
    dil aç görək!  
Şərəf ilə ölməkdən çox,  
    çox çətindir  
Şərəf ilə ömr eləmək.  
Məhəbbət də  
    bir dövlətdir.  
Onun da öz sərhəd xətti,  
Onun da öz davası var,  
    düşməni var.  
Onun vaxtsız vurulanı,  
    onun əsir düşəni var.  
Məhəbbətin faşist idə    
    xəyanətdir,  
Evlər  yıxar   
    onun qəflət   
    hücumları.  
Bir il olur, beş il olur –   
    dava nədir?!  
Tükənməzdir xəyanətin davaları,  
Tikilməzdir xəyanətin üçrumları.  
Etibar da, sədaqət də bir ordudur.  
Hünər – onu bir əsgəri intizamla   
    qorumaqdır.  
    Bax bu nizam,  
    Bu intizam –   
Lazım gəlsə generaltək əmr verib,  
Lazım gəlsə qurumaqdır.  
Görürsənmi, mən də sənəm!  
Yer üzündə yaşayıram.  
Arzu istək qatarımda  
Gah məhəbbət,  
Gah sədaqət,  
Gah da nifrət  
    daşıyıram.  
Sənin qalib niyyətinəm,  
    yaşayıram.  
      Yaşamağa  
    nə var, qardaş,  
Hünər  odur yaşadasan!  
Neçə düşmən hücumundan   
Bir taleyə yönəldilmiş badalaqlar  
    təkanını yumşaldasan.  
Hansı qəlbin gözünəsə  
Bir azacıq nur atasan.  
Hansı fikrin gözünüsə  
Arıtlayıb duruldasan.  
Düşünəsən gərək bunu;  
Kimsə sual cümləsidir,  
Sənsə nida cümləsisən –  
«Niyə»lərin, «nədən»lərin  
«Çünki»sini, «görə»sini bilməlisən.  
Bəzən olur:  
Öz əbədi xoş anının,   
Xoş gününün dalısınca  
Əbədilik daş atırsan.  
Kimi isə qoruyursan,  
Kimi isə yaşadırsan,  
Yaşamağın qanunu da bəlkə budur:  
Hər dəfn olan özü deyil,  
Başqası tək dəfn olunur.  
Kimsə səni yaşadıbdır,  
    yaşamısan.  
İndi sən də başqasının  
Taleyini yaşayırsan,  
    yaşadırsan.

Yaşayıram, dedim sənə.  
Dünən, bilsən,  
Neçə yerdən  
Yaralandım  
Dodağımda döyüş andım,  
Düzlər keçdim,  
Qəzəbimin qanadında  
Dağlar aşdım.  
Mən yenidən silahlanıb  
Sən olmağa hazırlaşdım.  
İndi sənin qəzəbinəm,  
    əldə silah,  
Hara desə Vətən bizə  
Sən-mən ora yollanacaq.  
«Yaşayırsan, yaşadırsan»  
    dedim ona,  
Məzar susdu, dili batdı.  
Elə bil ki, ağ mərmərdə  
Ara-sıra gözə dəyən  
    nazik, qara xətlər   
    artdı.  
  
5  
  
Bu nədəndir:  
Qara torpaq   
    bitirməyir qara çiçək.  
Yəqin elə torpaq bilir:  
İnsan özü bu çiçəyi bitirəcək.  
İnsanlardan insanlara  
Bir əbədi töhfə olan  
Qara hüzn, qara kədər,  
Qara çiçək deyil məgər?  
Ağlım deyir:  
İnsan ağlı çəkilməyə,  
Ölçülməyə çox möhtacdır.  
İndi bizə belə cihaz  
Ən ümdə bir ehtiyacdır.  
Qara fikrin tutumunu  
Çəkə bilək ağlımızda.  
Fikrimizə gedən nifrət,   
    yalan-böhtan,  
Qurğu-qisas cığırını  
Tapa bilək alnımızda,  
Sözün, səsin rəngini biz  
Baxışların, dodaqların  
Rənglərində görə Bilək.  
Görək əsrin havasını;  
Hardan əsir,  
Necə əsir,   
    qara külək.  
O küləyin  
Ağzı nə vaxt yumulacaq,  
Səsi nə vaxt kəsiləcək?  
Hansı Üzeyir o notları  
Əsrimizin son musiqi   
    dərsliyindən   
    çıxardacaq.  
Hansı Səttar  Bəhlulzadə  
O rəngləri qızardacaq, ağardacaq?  
Anaların taleyində  
Qara günlər o qədər kig  
Bundan sonra neçə-neçə   
    bəstəkarın   
    notlarına,  
Neçə-neçə sənətkarın   
    fırçasına   
    ana dərdi   
    bəs edər kig  
Ey balladam,  
Bir ananı yadına sal,  
Bir anlığa tünd qara gey,  
Dövrələsin o məzarı  
Qara quzey,  
Qara güney.  
Buludunu çək o yana,   
    qara gün, ey!   
    Qoşa hörük –  
İki qara çay dolansın   
    başdaşına.  
Bir qaragöz ulduz qonub.  
Bir qaraqaş   
    ay dolansın   
    başdaşına.  
Bir qara qız  
   açıb qara örpəyini,  
Qucaqlasın bu ağ mərmər  
    ürəyini.  
Bəlkə onun sinəsində  
İki qara göz dəfn olub.  
Hələ yanan,  
    hələ yanan,  
Deyən:  hələ, hələ sağdır,  
    sağdır anan –   
Bir ocaq köz, köz dəfn olubg  
  
6  
  
Qalibliyin məğrurluğu  
    nə don geyir  
Son  zərbənin  
    nəşəsinə bürünəndə?!  
Qəlbim deyir, fikrim deyir,  
Deyim mən də:  
Qırmızıda çimib çıxan  
    dümağ, dümağ!  
Bəs o yumaq   
    məğlubluğun   
    suçu necə?  
Bəli o da   
    öləzimiş torf boyalı,   
    görkəm alır!  
Bəs bu görüş məqamında  
Davasını qurtarmamış  
Nifrət, qəzəb  
Nə geyimdə, olur, əcəb?!  
İstəyirəm ulu Günəş  
Bütün rənglər birliyinə  
Yenidən bir qələm qata.  
Bütün rənglər birliyində  
    seçilən bir rəng yarada.  
Rəngli buludlar biçilə,  
rəngli naxışlar əkilə,  
rəngli pərdələr çəkil  
Ekiz-ekiz ölüm doğan  
Ölkələrin   
    üfüqünə,   
      səmasına,  
Sədaqətlər, Etibarlar  
    arasına  
Soxulan  xəyanətə,  
    yıxılan ədavətə  
O rəngli  paltar biçilə,  
    hamı görə, seçə bilə.  
Bütün silah yasliləri,  
Bütün raket bağçaları  
Boyadılsın bu rəng ilə.  
Hələ nifrət «bayrağı» da  
Yaradılsın bu rəng ilə.  
Davalara ilk hazırlar  
Bu bayraqla «təltif»lənsin.  
Nifrət donlu qabaqcıllar  
Nifrət dolu şüarlarla  
    «tərif»lənsin.  
Nifrət, qəzəb!  
    Bu gördüyüm  
    qəbirlərin  
İntiqamı bu dondadır,  
   ittihamı  
    bu dondadır.  
  
7  
  
Ey balladam,  
   mavi geyin bir anlığa,  
Sən bir  mavi işıq apar  
    o qranit qaranlığa.  
Ağ lələkli, mavi qumru  
Üçsün yaşıl kol üstündən.  
Yaşıl, mavi uşaqlığı  
Əl eləsin yol üstündən.  
Mavi ləpə bağışlasın  
Göygöl ona, Xəzər ona.  
Onu burda ağlayıbdır,  
Yarasını bağlayıbdır,  
Əbədi də keşik çəkir  
İndi mavi gözlər ona.  
Mavi gözə baxa-baxa  
Bir parça od keçib gedib,  
Mavi gözlər dünyasından  
İki qara göz karvanı  
    köçüb gedib.  
Şevçenkonun «Vəsiyyət»i yada düşüb,  
O son anda bəlkə  
    qeyri-ixtiyari  
Göz  yaşına çatıb yalnız  
Son görüşün, son vidanın  
    iqtidarı.  
Var olun ki, ukraynalı  
    dostlarım, siz  
Bu gün  məni öz qəbrimin  
    görüşünə gətirdiniz.  
Sevindim ki, Vətənimin  
Ukraynası   
    düşmənlərlə vuruşanda,  
Mən də onun oğlu kimi  
Bu torpaqda vuruşmuşam.  
Mən bir ovuc Azərbaycan   
    torpağıtək  
Ukrayna torpağına   
    qarışmışam.  
Məzarımdan nar ağacı   
    bir də söyüd   
    bitsə, ancaq  
Meyvələri salxım-salxım,  
Şar-şar yanan  
    od olacaq.  
  
8  
  
Ey balladam , qırmızı gey,  
    qan-qırmızı!  
Bir qırmızı bayraq olub,  
    yan qırmızı!  
Yaralanmış bir pələngin  
    Baxışlarından qırmızı!  
Qırmızı gey, qan-qırmızı!  
Bu oğullar  
Həyatının son anını  
Ot üstünə, qar üstünə  
    həkk eləmiş  
    bu rəng ilə.  
Çox torpağın çox yerində  
Qırmızılıq qalır hələ.  
Solub gedən bənizlərə  
    qırmızı tül çəkilmişdi,  
    hara getdi?  
Biz qırmızı cığırlarla  
Addımladıq Berlinəcən.  
O qırmızı atəşlərlə,  
O qırmızı tüfənglərlə,  
O qırmızı fişənglərlə  
Biz Berlinə  
Təzə həyat aparmışıq.  
Qara üzlü bir dünyadan  
Ağ üzlü bir Almaniya qoparmışıq.  
  
Ey balladam,   
      bəlkə  onlar çıxıb yaddan?  
Bu gün Hitler göbələyi  
    baş qaldırır torpaq altdan.  
Bu gün onun yuxusunu  
    sayıqlayan  generallar  
Ayağına  yenə Hitler nalı nallar.  
Avropanı bu qədəmlə  
Gəzmək istər yenə onlar.  
Ey balladam, qırmızı gey,  
    qırmızı qan –   
    axsın onun məzarına  
        hər misradan.  
Bilsin onun axan qanı  
Nə bitirib,  
    bu  torpaqda  
Nəyə dönüb, nələr  olub.  
Hansı düzdə çay nəğməsi,  
Hansı çayda bəndlər olub,  
Yurdumuza səpələnən  
Nəsil-nəsil  
Gülüş olub,  
Həsrətlilər saçlarında  
    gümüş  olub.  
Öz canını həsr etdiyin  
    Lvova bax!  
Ukraynanın qərb Kiyevi,  
Təkcə qərib qonağı yox,  
Hətta qərib quşu sevir,  
O quşlar da yaralanıb  
    Bu torpaqda,  
Balasını itiribdir.  
Tank şumlayan həyətlərin  
    Kərdisində  
Öz yemini,  
Külə dönmüş pərdəsində  
Yuvasını itiribdir.  
Ey balladam,  
    Sən bir vida marşına dön.  
Uyut onu- o əsgəri,  
Aram-aram başına dön.  
Bir də qara kirpiyini,  
Gözünü sıx dərin-dərin.  
Anamın buz məzarından  
Bilirəm ki, neçə dəfə  
Torpaq alıb kirpiklərin.  
Damız, damız qəbrinə sən,  
O torpağın tozunun  
    bir  zərrəsini,  
yenə torpaq isindirər  
Onun torpaq sinəsini.  
Qoy o qəbrin başdaşında  
Azərbaycan gülü bitsin,  
Qoy o qəbrin başdaşında  
Azərbaycan dili bitsin.

**1966-68   
Lvov-Bakı**